Nakon što je prošlog tjedna u Splitu fizički napadnut novinar i književnik Ante Tomić, a Ministarstvo kulture reagiralo na napad nesvakidašnje cinično, Zlatko Hasanbegović je kao prvi čovjek kulture u Hrvata na novinarski upit o svojoj izjavi o napadu na Tomića kazao kako to 'nije bilo nikakvo priopćenje ni izjava, već ad hoc intervencija vezana uz upit jedne konkretne medijske kuće' te je podsjetio da ga je Tomić u beogradskim novinama prozvao 'cinikom, maloumnikom i retardom'

Podsjetimo, značajan dio domaće kulturne i ine javnosti bio je zgranut priopćenjem Ministarstva kulture nakon napada na Tomića, u kojem stoji kako Ministarstvo kulture ‘osuđuje fizičko nasilje i napad na svakog građanina’, uz dodatak kako ovaj slučaj ‘ujedno podsjeća na važnost odgovornosti za javno izgovorenu i/ili pisanu riječ’. Iz tog priopćenja može se zaključiti kako resorno ministarstvo osuđuje napad, ali i kako aludira na to da je književnik sam kriv za napad jer ne pazi što piše te indirektno upozorava druge novinare i književnike te ostale građane da vode računa o onome što govore u javnosti.

Hasanbegović je jučer podsjetio kako su na njegovo ministarstvo stizali upiti vezani za nedavnu provalu u stan riječkog redatelja Olivera Frljića , podsjetivši pritom kako Ministarstvo kulture ‘nije prava adresa za komentare, ne daj Bože da se dese, fizičkih napada’, dodajući kako je prava adresa za to Ministarstvo unutarnjih poslova koje mora štititi sigurnost građana.

‘Neumjesno je ministra kulture pitati što misli o napadu na nekoga. Bezuvjetno sam osudio nasilje. Nasilje je osuđeno bezuvjetno, ali upozoravam, u pogledu još uvijek marginalne pojave tjelesnoga nasilja u hrvatskom društvu, da kod nas postoji porast potpuno iracionalnoga govora mržnje i različitih uvreda kojima sam, među ostalima, i ja bio obasut posljednjih mjeseci. Ne bih ulazio u potankosti, ali podsjećam da je gospodin (Ante Tomić, op. a.) u beogradskim novinama mene nazvao, citiram, retardom i maloumnikom. Mislim da je to skandalozno i bez presedana čak i po standardima hrvatskoga novinskog i medijskog govora, ali zanimljivo, ni Hrvatsko novinarsko društvo ni ijedna druga ustanova nisu na to reagirali. Mislim da se to treba znati’, izjavio je Hasanbegović Večernjem listu, podsjećajući kako nikada nije nikoga osobno vrijeđao te kako je ‘osoba dijaloga, ali i načelnih beskompromisnih političkih i nacionalnih stavova, za koje ne traži da ih svi slijede’.